《忆昔行寄徐公子》
明代·皇甫汸

忆昔金陵高会时，东南玉树满留司。淮水桥边看饮马，石城门留待张帷。

白日阴霾不常好，冲飙激雾移苍昊。自信蛾眉肯让人，谁知豺口横当道。

黜陟徒闻吏部尊，模棱颇笑尚书耄。六七豪贵皆无恙，二三贤隽翻凋丧。

张翰归来减宦情，顾荣死后嗟人望。

此时意气不能平，慷慨先怀襆被情。北海羞称男子辈，西州宁避党人名。

一朝聚散胡容易，眼前得失须臾事。酣饮莫问黄公垆，悲歌犹记荆卿市。

从来势利不相和，输心安用结交多。牛首山中空岁月，燕矶石上几风波。

寄语翩翩魏公子，侯生别去奈愁何。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。